หุ้นTGPROขายราคาถูกลูกสาวเอ็มดี
TGPRO เผยลูกสาวเอ็มดีซื้อหุ้นเพิ่มทุนราคาถูก กู้ธนาคารเพิ่มใช้ซื้อเครื่องจักรล้างขาดทุนปี 2557
27 มิ.ย. 2555

TGPRO เผยลูกสาวเอ็มดีซื้อหุ้นเพิ่มทุนราคาถูก กู้ธนาคารเพิ่มใช้ซื้อเครื่องจักรล้างขาดทุนปี 2557
นายรชต ลีลาประชากุล กรรมการผู้จัดการ บริษัท ไทย-เยอรมัน โปรดักส์ (TGPRO) เปิดเผยว่า น.ส.มณฑิรา ลีลาประชากุล ลูกสาวของนายรชต ได้ซื้อหุ้นเพิ่มทุนที่เหลือจำนวน 1,180 ล้านหุ้น ในราคาเท่ากับมูลค่าหุ้นที่ตราไว้ (พาร์) หุ้นละ 0.20 บาท จากก่อนหน้านี้ น.ส.มณฑิราได้ซื้อหุ้นเพิ่มทุนล็อตแรกจำนวน 250 ล้านหุ้น ในราคาพาร์เช่นเดียวกัน ราคาหุ้น TGPRO อยู่ที่ 0.43 บาท
“ลูกสาวผมได้รับเลือกให้เป็นผู้ซื้อหุ้นเพิ่มทุน เพราะเสนอเงื่อนไขที่เป็นประโยชน์สูงสุด ทั้งระยะเวลาที่ให้เงินมีความสามารถในการ บริหารและจัดการความเสี่ยงได้ดี ทำให้สัดส่วนการถือหุ้นของครอบครัวลีลาประชากุลเพิ่มขึ้น จากปัจจุบันถืออยู่ 17%” นายรชต กล่าว
นอกจากบริษัทได้รับเงินหุ้นเพิ่มทุนแล้วในไตรมาส 4 นี้ บริษัทจะกู้เงินจากธนาคารรวมทั้งหมด 362 ล้านบาท ซื้อเครื่องจักรสำหรับผลิตท่อสเตนเลสคุณภาพสูง 2 ผลิตภัณฑ์ที่มีอัตรากำไรขั้นต้น (มาร์จิน) ดีถึง 30-40% เทียบกับมาร์จินท่อสเตนเลสแบบเรียบทั่วไปที่ 10-20%
นอกจากนี้ ผลิตภัณฑ์ใหม่ช่วยเพิ่มกำลังการผลิตเป็น 1,500-2,000 ตันต่อเดือนในสิ้นปีนี้ จากปัจจุบันอยู่ที่ 1,000 ตัน และคาดว่าในปี 2557 กำลังการผลิตเพิ่มเป็น 4,000 ตันต่อเดือนได้ เพื่อเตรียมพร้อมรุกตลาดกลุ่มอาเซียนที่จะมีการเปิดประชาคมเศรษฐกิจอาเซียน ปี 2558 สำหรับปีนี้คาดว่าจะมียอดขายเติบโต 30% จากปีก่อนที่ทำได้ 1,127 ล้านบาท 
นายอภินันท์ รัชฏสมบัติ รองกรรมการผู้จัดการ TGPRO กล่าวว่า บริษัทคาดว่าจะล้างขาดทุนสะสมที่มีอยู่ 155 ล้านบาท ได้หมดในต้นปี 2557 และจะเริ่มจ่ายปันผลได้จากผลประกอบการปี 2557 นี้